V. Veteška, podpredseda NR SR: (2004-03-17):
J. Jaduš, poslanec: Vážený pán predsedajúci, vážené kolegyne, kolegovia, už dlhodobo je doslova módou v slovenských médiách a v slovenskej spoločnosti zaoberať sa problematikou tajných služieb. Je to vážny precedens a signál, že so Slovenskou informačnou službou v skutočnosti nie je niečo v poriadku. Na jednej strane kauzy, v ktorých je SIS zapletená, ale aj systematické mediálne útoky na Slovenskú informačnú službu vedené z politických elít naznačujú, že sa v pozadí zvádza urputný mocenský boj o jednotlivé zložky silových rezortov, že jednotlivé mocenskopolitické zoskupenia si uvedomujú význam a akiste aj výhody zo schopnosti obsadiť kľúčové posty v silových a bezpečnostných zložkách a mať nad nimi rozhodujúci vplyv. Dnes máme prijímať novelu zákona, ktorá má vylúčiť celú skupinu občanov Slovenska zo spolupráce so Slovenskou informačnou službou. V normálne fungujúcich demokraciách, v korektnej spoločenskej a politickej klíme by bolo nemysliteľné vylučovať akúkoľvek skupinu zo zápasu v prospech krajiny a bezpečnosť vlastného štátu. Vážené dámy a páni, žiadny štát nezakladá bezpečnostnú a spravodajskú organizáciu na to, aby konala a priori proti štátnym záujmom, ale na to, aby ich chránila. Ciele a poslanie našej spravodajskej služby vyplývajúce zo zákona určujú službe nezastupiteľné miesto v boji proti organizovanému zločinu či iným konaniam poškodzujúcim záujem Slovenska. Možno teda vylúčiť tých, ktorí a priori dokážu dokonale získavať a spracúvať informácie, t. j. z novinárov z ušľachtilých aktivít na ochranu záujmu Slovenskej republiky? Možno im takmer protiústavne brániť zapojiť sa do aktivít pozitívnych pre štát, pre každého občana, ktorý si ctí povinnosť ochraňovať nielen záujmy štátu, ale sprostredkovanie teda aj seba a svojej rodiny. Bohužiaľ, máme tu však návrh, teda nie vo vzťahu k návrhu, ale, bohužiaľ, k situácii, ktorá na Slovensku je, je tu návrh koaličného poslanca, respektívne skupiny poslancov, ktorí majú akiste vážne dôvody na to, aby tento návrh bol dnes v tomto fóre predložený a prijatý. Dôvodom vylúčenia novinárskej obce zo spolupráce so Slovenskou informačnou službou je zabránenie zneužívania novinárov na spravodajské hry a deformáciu verejnej mienky. Ak by sa tak nedialo, potom by tento návrh dnes predkladaný nebol. Páni navrhovatelia takto priamo odhaľujú praktiky, ktoré sa dnes v štáte dejú. Nepriamo obviňujú vedenie tajnej služby z porušovania zákona o Slovenskej informačnej službe a zo zneužívania Slovenskej informačnej služby v politickom zápase. Toto je v podstate priame obvinenie neschopnosti vlády riadiť tajné služby. Načo potom slúži takáto tajná služba? Ktoré mediálne kauzy zamerané na diskrimináciu politických reprezentantov i celých strán boli v skutočnosti iba spravodajskými hrami? To sú otázky, na ktoré si budeme musieť postupne dávať odpovede. Kto sú potom vlastne obete takýchto spravodajských hier? Vážení páni, vážené dámy, ja musím akceptovať obavu predkladateľa. Je pravdepodobne dôvodná, pravdepodobne uznali títo poslanci, že v Slovenskej informačnej službe nastala mimoriadna situácia, ktorú treba riešiť mimoriadnymi opravnými prostriedkami, ktoré rozhodne klub poslancov za Ľudovú stranu - HZDS dnes podporí. Ak však takýto stav skutočne je, potom je ohrozený štát a verím, že budete súhlasiť so mnou, že tí, ktorí dnes riadia Slovenskú informačnú službu a ktorí majú priamu ingerenciu nad činnosťou spravodajských služieb, to znamená samotná vláda a predovšetkým jej premiér, nie sú pravdepodobne schopní splniť si svoje zákonné povinnosti vo vzťahu k tajným službám. Vážení kolegovia, kolegyne, dobrý lekár nelieči len následky, ale predovšetkým odstraňuje príčiny. Dnes prijatím tohto pozmeňujúceho návrhu budeme liečiť skutočne len dôsledky, keď naberieme odvahu pozrieť sa a odstrániť príčiny tohto stavu. To je otázka, ktorá ostáva otvorená. Dovoľte mi teda, aby som predniesol aj ja pozmeňujúce návrhy, ktoré podľa nášho názoru vylepšia tento návrh skupiny predkladateľov. Zároveň by som sa vám chcel z tohto miesta ospravedlniť za chyby, ktoré vznikli pri prepise, ktoré ste dostali do lavíc, a dovolím si vás na tieto chyby upozorniť. Takže pozmeňujúce návrhy k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 46/1993 Zb. o Slovenskej informačnej službe v znení neskorších predpisov a o zmene a doplnení niektorých zákonov, tlač č. 520. Na základe § 82 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov podávame tieto pozmeňujúce návrhy. K čl. I bod 2 znie takto: V § 11 sa za ods. 4 vkladajú nové ods. 5 a 6, ktoré znejú: Odsek 5. „Osobou konajúcou v prospech informačnej služby nesmie byť príslušník ozbrojeného bezpečnostného zboru podľa osobitného predpisu, vydavateľ periodickej tlače, prevádzkovateľ iného hromadného informačného prostriedku, šéfredaktor, redaktor, moderátor, zamestnanec alebo spolupracovník periodickej tlače alebo iného hromadného informačného prostriedku.“ Ten zvyšok, ktorý tam bol, ten dôvetok, prosím, aby ste si škrtli. Bod 6. „Ak je to nevyhnutné v záujme ochrany ústavného zriadenia, vnútorného poriadku a bezpečnosti štátu môže predseda Bezpečnostnej rady Slovenskej republiky na návrh riaditeľa písomne rozhodnúť, že informačná služba využije služby, ktoré jej poskytne konkrétna osoba uvedená v ods. 5 ako osoba konajúca v prospech informačnej služby. Každú takúto výnimku je potrebné písomnou formou oznámiť Osobitnému kontrolnému výboru Národnej rady Slovenskej republiky na kontrolu činnosti Slovenskej informačnej služby.“ Doterajší ods. 5 sa označuje ako ods. 7. Zdôvodnenie: Vzhľadom na skutočnosť, že navrhovaným ustanovením zákazu byť osobou konajúcou v prospech informačnej služby pre vymedzený okruh osôb sa výrazne obmedzí využívanie tohto informačno-operatívneho prostriedku, pričom však pri plnení zákonom ustanovených úloh informačnej služby môže nastať aj situácia odôvodňujúca v záujme ochrany ústavného zriadenia, vnútorného poriadku a bezpečnosti štátu nevyhnutnosť jeho využitia, navrhuje sa, aby vo výnimočných prípadoch bol predseda Bezpečnostnej rady Slovenskej republiky oprávnený na návrh riaditeľa rozhodnúť, že sa využijú služby dobrovoľne, teda poskytnuté aj fyzickou osobou, ktoré sú zmienené v tomto pozmeňujúcom návrhu. Potom tu mám ešte pozmeňujúci návrh k  čl. II, bod 2 sa mení a dopĺňa takto: V § 11 sa za ods. 4 vkladajú nové ods. 5 a 6, ktoré znejú: Odsek. 5. „Osobou konajúcou v prospech Vojenského spravodajstva nesmie byť príslušník ozbrojeného bezpečnostného zboru podľa osobitného predpisu, vydavateľ periodickej tlače, prevádzkovateľ iného hromadného informačného prostriedku, šéfredaktor, redaktor, moderátor, zamestnanec alebo spolupracovník periodickej tlače alebo iného hromadného informačného prostriedku. Bod 6 ods. 6. „Ak je to nevyhnutné v záujme spravodajského zabezpečenia ochrany Slovenskej republiky, môže, prosím vás, škrtnite si nasledujúce slová  „minister alebo“, čiže bude znieť „môže predseda Bezpečnostnej rady Slovenskej republiky na návrh ministra písomne rozhodnúť, že Vojenské spravodajstvo využije služby, ktoré mu poskytne konkrétna osoba uvedená v ods. 5. Ustanovenie ods. 5 sa v takomto prípade nepoužije“. Doterajší ods. 5 sa označuje ako ods. 7. Odôvodnenie je rovnaké ako v prvom bode. Ďakujem vám veľmi pekne za pozornosť.